
Atbalsta piešķiršanas kārtība Eiropas Lauksaimniecības fonda lauku attīstībai intervencē "Pārtikas kvalitātes shēmas"
Izdoti saskaņā ar Lauksaimniecības un lauku
attīstības likuma 5.panta ceturto daļu
 
I. Vispārīgie jautājumi
· 1. Noteikumi nosaka kārtību, kādā piešķir valsts un Eiropas Savienības atbalstu  intervencē "Pārtikas kvalitātes shēmas" (turpmāk – atbalsts).
· 2. Atbalsta mērķis ir veicināt lauksaimniecības produktu ražotāja un pārtikas apritē iesaistīta pārstrādes uzņēmuma iesaistīšanos pārtikas kvalitātes shēmās, tā veicinot kvalitatīvu pārtikas produktu ražošanu, apstrādi un pārstrādi, un nodrošinot to nokļūšanu mazumtirdzniecībā.
· 3. Atbalstu piešķir saskaņā ar Eiropas Parlamenta un Padomes 2021. gada 2. decembra Regulu 2021/2115, ar ko izveido noteikumus par atbalstu stratēģiskajiem plāniem, kuri dalībvalstīm jāizstrādā saskaņā ar kopējo lauksaimniecības politiku (KLP stratēģiskie plāni) un kurus finansē no Eiropas Lauksaimniecības garantiju fonda (ELGF) un no Eiropas Lauksaimniecības fonda lauku attīstībai (ELFLA), un ar ko atceļ Regulas (ES) Nr. 1305/2013 un (ES) Nr. 1307/2013.
· 4. Atbalstu pārtikas apritē iesaistītam pārstrādes uzņēmumam, kas Līguma par Eiropas Savienības darbību I pielikumā noteiktos lauksaimniecības produktus pārstrādā šajā pielikumā neminētos lauksaimniecības produktos, piešķir kā de minimis atbalstu saskaņā ar Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108. panta piemērošanu de minimis atbalstam (turpmāk – regula Nr. 1407/2013).
· 5. Pieteikšanās atbalstam, iesniegumu vērtēšana, lēmuma pieņemšana un publiskā finansējuma saņemšana notiek saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai, ciktāl tie nav pretrunā ar šiem noteikumiem.
· 6. Šo noteikumu izpratnē lauksaimniecības primārie produkti ietver Līguma par Eiropas Savienības darbību I pielikumā minētos lauksaimniecības produktus, izņemot zvejniecības un akvakultūras produktus (turpmāk – lauksaimniecības produkti).
II. Atbalsta saņemšanas nosacījumi
· 7. Atbalsta pretendents ir lauksaimniecības produktu ražotājs vai pārtikas apritē iesaistīts pārstrādes uzņēmums, kas ir dalībnieks vienā vai vairākās no normatīvajos aktos par pārtikas kvalitātes shēmām, to ieviešanu, darbību, uzraudzību un kontroli noteiktām šādām pārtikas kvalitātes shēmām:
· 7.1. bioloģiskās lauksaimniecības shēmā;
· 7.2. nacionālā pārtikas kvalitātes shēmā;
· 7.3. aizsargātu ģeogrāfiskās izcelsmes norāžu un aizsargātu cilmes vietas nosaukumu shēmā vai garantētu tradicionālo īpatnību shēmā.
· 8. Atbalsta pretendents atbilst šādām atbalsta saņemšanas prasībām:
· 8.1. ir reģistrējis saimniecisko darbību Valsts ieņēmumu dienestā vai Uzņēmumu reģistrā;
· 8.2. atbilst vismaz vienai no šādām prasībām:
· 8.2.1. ir uzsācis dalību kādā no šo noteikumu 7.punktā minētajām pārtikas kvalitātes shēmām ne agrāk kā 2020.gada 1.janvārī;
· 8.2.2. turpina jau esošu dalību kādā no šo noteikumu 7.punktā minētajām pārtikas kvalitātes shēmām ar jaunu produktu, kas sertificēts pēc 2020.gada 1.janvāra;
· 9. Atbalstu nepiešķir, ja atbalsta pretendentam uz iesnieguma iesniegšanas brīdi ir anulēts sertifikāts, kas piešķirts atbilstoši normatīvajiem aktiem par prasībām pārtikas kvalitātes shēmām, to ieviešanu, darbību, uzraudzību un kontroli vai bioloģisko lauksaimniecību (turpmāk - sertifikāts).
· 10. Atbalstu par dalību pārtikas kvalitātes shēmā: 
· 10.1. piešķir ikgadēji un ne ilgāk kā piecus gadus;
· 10.2. var piešķirt par vienu un to pašu produktu vairākās pārtikas kvalitātes shēmās.
III. Atbalsts dalībai bioloģiskās lauksaimniecības shēmā
· 11. Atbalsts bioloģiskās lauksaimniecības shēmā paredzēts:
· 11.1. lauksaimniecības produktu, tai skaitā biškopības produktu, ražotājam, kurš realizē mazumtirdzniecībā vai gala patērētājam fasētus, marķētus un bioloģiski sertificētus produktus;
· 11.2. pārtikas apritē iesaistītam pārstrādes uzņēmumam, tai skaitā tādam ražotājam, kurš Pārtikas un veterinārajā dienestā reģistrējis ražošanu mājas apstākļos (turpmāk - mājražotājs), kas ražo bioloģiski sertificētus pārstrādes produktus.
· 12. Atbalsta apmērs:
· 12.1. šo noteikumu 11.1. apakšpunktā minētajam lauksaimniecības produktu ražotājam:
· 12.1.1.  340 euro  – par viena bioloģiski sertificēta primārā produkta ražošanu; 
· 12.1.2. 50 euro – par katra nākamā bioloģiski sertificēta primārā produkta ražošanu, bet ne vairāk kā par sešiem produktiem un nepārsniedzot 590 euro vienam pretendentam;
· 12.2. šo noteikumu 11.2. apakšpunktā minētajam pārtikas apritē iesaistītam pārstrādes uzņēmumam, kura iepriekšējā taksācijas gada apgrozījums nepārsniedz 10 000 000 euro: 
· 12.2.1.  430 euro – par viena bioloģiski sertificēta pārstrādes produkta ražošanu; 
· 12.2.2. 400 euro – par katra nākamā bioloģiski sertificēta pārstrādes produkta ražošanu, bet ne vairāk kā par astoņiem produktiem un nepārsniedzot 3230 euro vienam pretendentam.
· 12.3. šo noteikumu 11.2. apakšpunktā minētajam pārtikas apritē iesaistītam pārstrādes uzņēmumam, kura iepriekšējā taksācijas gada apgrozījums pārsniedz 10 000 000 euro: 
· 12.3.1.  550 euro  – par viena bioloģiski sertificēta pārstrādes produkta ražošanu; 
· 12.3.2. 550 euro  – par katra nākamā bioloģiski sertificēta pārstrādes produkta ražošanu, bet ne vairāk kā par 13 produktiem un nepārsniedzot 7150 euro vienam pretendentam.
IV. Atbalsts dalībai nacionālajā pārtikas kvalitātes shēmā
· 13. Atbalsts dalībai nacionālajā pārtikas kvalitātes shēmā paredzēts par produktu, kura marķējumā izmantota normatīvajos aktos par prasībām pārtikas kvalitātes shēmām, to ieviešanu, darbību, uzraudzību un kontroli noteiktā nacionālās pārtikas kvalitātes shēmas norāde zaļā krāsā (turpmāk – zaļās krāsas norāde) vai norāde bordo krāsā (turpmāk – bordo krāsas norāde): 
· 13.1. pārtikas apritē iesaistītam lauksaimniecības produkta, tai skaitā biškopības produkta, ražotājam, kurš realizē fasētus, marķētus un sertificētus produktus;
· 13.2. pārtikas apritē iesaistītam pārstrādes uzņēmumam.
· 14. Atbalsta apmērs par produktu ar zaļās krāsas norādi:
· 14.1. šo noteikumu 13.1. apakšpunktā minētajam lauksaimniecības produktu ražotājam:
· 14.1.1. 250 euro  – par viena sertificēta primārā produkta ražošanu;
· 14.1.2. 30 euro – par katra nākamā sertificēta primārā produkta ražošanu, bet ne vairāk kā par sešiem produktiem un nepārsniedzot 400 euro vienam pretendentam;
· 14.2. šo noteikumu 13.2.apakšpunktā minētajam pārstrādes uzņēmumam, kura iepriekšējā taksācijas gada apgrozījums nepārsniedz 10 000 000 euro: 
· 14.2.1. 420 euro  – par viena sertificēta pārstrādes produkta ražošanu; 
· 14.2.2. 300 euro  – par katra nākamā sertificēta pārstrādes produkta ražošanu, bet ne vairāk kā par astoņiem produktiem un nepārsniedzot 2520 euro vienam pretendentam;
· 14.3. šo noteikumu 13.2.apakšpunktā minētajam pārstrādes uzņēmumam, kura iepriekšējā taksācijas gada apgrozījums pārsniedz 10 000 000 euro: 
· 14.3.1. 420 euro  – par viena sertificēta pārstrādes produkta ražošanu; 
· 14.3.2. 420 euro  – par katra nākamā sertificēta pārstrādes produkta ražošanu, bet ne vairāk kā par 13 produktiem un nepārsniedzot 5460 euro vienam pretendentam.
· 15. Atbalsta apmērs par produktu ar bordo krāsas norādi:
· 15.1. šo noteikumu 13.2.apakšpunktā minētajam pārstrādes uzņēmumam, kura iepriekšējā taksācijas gada apgrozījums nepārsniedz 10 000 000 euro: 
· 15.1.1. 370 euro  – par viena sertificēta pārstrādes produkta ražošanu; 
· 15.1.2. 300 euro  – par katra nākamā sertificēta pārstrādes produkta ražošanu, bet ne vairāk kā par astoņiem produktiem un nepārsniedzot 2470 euro vienam pretendentam;
· 15.2. šo noteikumu 13.2.apakšpunktā minētajam pārstrādes uzņēmumam, kura iepriekšējā taksācijas gada apgrozījums pārsniedz 10 000 000 euro: 
· 15.2.1. 370 euro  – par viena sertificēta pārstrādes produkta ražošanu; 
· 15.2.2. 370 euro  – par katra nākamā sertificēta pārstrādes produkta ražošanu, bet ne vairāk kā par 13 produktiem un nepārsniedzot 4810 euro vienam pretendentam.
V. Atbalsts dalībai aizsargātu ģeogrāfiskās izcelsmes norāžu, cilmes vietas nosaukumu vai garantētu tradicionālo īpatnību shēmā 
· 16. Atbalsts dalībai aizsargātu ģeogrāfiskās izcelsmes norāžu, cilmes vietas nosaukumu vai garantētu tradicionālo īpatnību shēmā paredzēts: 
· 16.1. 590 euro  – primāro produktu ražotājam, kas iesaistīts aizsargātu ģeogrāfiskās izcelsmes norāžu, cilmes vietas nosaukumu shēmā un piegādā primāros produktus apstrādes vai pārstrādes uzņēmumam; 
· 16.2. 1700 euro  – mājražotāja produktam, kas iekļauts Eiropas Savienības aizsargātu ģeogrāfiskās izcelsmes norāžu un aizsargātu cilmes vietas nosaukumu vai garantētu tradicionālo īpatnību reģistrā saskaņā ar normatīvajiem aktiem par aizsargātām ģeogrāfiskās izcelsmes norādēm; 
· 16.3. 2700 euro  – Pārtikas un veterinārajā dienestā reģistrētam vai atzītam uzņēmumam, kurš veic apstrādi vai pārstrādi produktam, kas iekļauts Eiropas Savienības aizsargātu ģeogrāfiskās izcelsmes norāžu un aizsargātu cilmes vietas nosaukumu vai garantētu tradicionālo īpatnību reģistrā saskaņā ar normatīvajiem aktiem par aizsargātām ģeogrāfiskās izcelsmes norādēm.
VI. De minimis atbalsta uzskaites un piešķiršanas nosacījumi
· 17. Lauku atbalsta dienests:
· 17.1. piešķirot de minimis atbalstu, ievēro normatīvos aktus par de minimis atbalsta uzskaites piešķiršanas kārtību un de minimis atbalsta veidlapu paraugiem;
· 17.2. izvērtē pretendenta iesnieguma atbilstību šajos noteikumos minētajām prasībām un pieņem lēmumu par iesnieguma apstiprināšanu, kas uzskatāma par atbalsta piešķiršanas dienu, vai noraidīšanu.
· 17.3. lēmumu par šajos noteikumos minētā de minimis atbalsta piešķiršanu vai nepiešķiršanu pieņem, ievērojot regulas Nr. 1407/2013 1. panta 1. punktā minētos nozaru un darbības ierobežojumus. Ja atbalsta pretendents darbojas arī nozarēs, kas minētas regulas Nr. 1407/2013 1. panta 1. punkta "a", "b" vai "c" apakšpunktā, tas nodrošina šo nozaru darbību vai izmaksu nodalīšanu no tām darbībām, kurām piešķirts de minimis atbalsts saskaņā ar regulu Nr. 1407/2013;
· 17.4. pieļauj, ka de minimis atbalstu drīkst kumulēt ar citu de minimis atbalstu līdz regulas Nr. 1407/2013 3. panta 2. punktā noteiktajam attiecīgajam robežlielumam saskaņā ar regulas Nr. 1407/2013 5. panta 1. punktu, kā arī ar citu valsts atbalstu attiecībā uz vienām un tām pašām attiecināmajām izmaksām vai valsts atbalstu tam pašam riska finansējuma pasākumam, ja ar šo kumulāciju netiek pārsniegta attiecīgā maksimālā atbalsta intensitāte vai atbalsta summa, kas konkrētajā gadījumā īpašiem apstākļiem noteikta attiecīgajā valsts atbalsta programmā vai Eiropas Komisijas lēmumā, saskaņā ar regulas Nr. 1407/2013 5. panta 2. punktu.
· 17.5. šo noteikumu 11.2., 13.2., 16.2. un 16.3. apakšpunktā minētajam atbalsta saņēmējam de minimis atbalstu piešķir, nepārsniedzot regulas Nr. 1407/2013 3. panta 2. punktā noteikto atbalsta summu vienam vienotam uzņēmumam saskaņā ar minētās regulas 2. panta 2. punktu;
· 17.6. ja tiek konstatēts regulas Nr.1407/2013 pārkāpums, atbalsta saņēmējam ir pienākums atmaksāt Lauku atbalsta dienestam visu projekta ietvaros saņemto de minimis atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem;
· 17.7. lēmumu par de minimis atbalsta piešķiršanu vai nepiešķiršanu saskaņā ar regulu Nr. 1407/2013 pieņem līdz regulas Nr. 1407/2013 7. panta 4. punktā un 8. pantā noteiktā piemērošanas termiņa beigām.
· 17.8. datus par izmaksāto atbalstu glabā 10 gadus, sākot no dienas, kad ir piešķirts pēdējais atbalsts šajos noteikumos minētajiem atbalsta pasākumiem, ievērojot regulas Nr.  1407/2013 6. panta 4. punkta nosacījumus.
· 18. Atbalsta pretendents informāciju par saņemto de minimis atbalstu glabā 10 fiskālos gadus, sākot no atbalsta piešķiršanas dienas.
VII. Atbalsta saņemšanas kārtība
· 19. Lai saņemtu atbalstu, atbalsta pretendents Lauku atbalsta dienesta elektroniskajā pieteikšanās sistēmā (turpmāk - EPS) iesniedz :
· 19.1. iesniegumu, kurā ietver vismaz šādu informāciju:
· 19.1.1. par atbalsta pretendentu;
· 19.1.2. par vienu vai vairākām šo noteikumu 7.punktā minētajām pārtikas kvalitātes shēmām, kurās ir dalībnieks;
· 19.1.3. par vienu vai vairākiem produktiem, kurus piesaka atbalstam, norādot to nosaukumu, sertifikāta numuru un sertifikāta izsniegšanas datumu;
· 19.2. veidlapu par sniedzamo informāciju de minimis atbalsta uzskaitei un piešķiršanai saskaņā ar normatīvajiem aktiem par de minimis atbalsta uzskaites un piešķiršanas kārtību un de minimis atbalsta uzskaites veidlapu paraugiem vai norāda de minimis atbalsta uzskaites sistēmā izveidotās un apstiprinātās veidlapas identifikācijas numuru, ja atbalsts tiek piešķirts kā de minimis atbalsts.
· 20. Ja Lauku atbalsta dienests pieprasa papildu informāciju, atbalsta pretendents 10 darbdienu laikā pēc pieprasījuma saņemšanas iesniedz EPS attiecīgo informāciju un, ja nepieciešams, pievieno papildu dokumentus. Ja Lauku atbalsta dienests pieprasīto informāciju nesaņem, atbalstu nepiešķir vai to samazina par to maksājuma vienību, par kuru nav saņemta pieprasītā informācija.
· 21. Lauku atbalsta dienests mēneša laikā pēc iesniegumu iesniegšanas termiņa beigām pieņem lēmumu par atbalsta piešķiršanu un triju mēnešu laikā izmaksā atbalstu.
· 22. Bioloģiskās kontroles institūcija sagatavo un līdz kārtējā gada iesniegumu iesniegšanas termiņa beigām iesniedz Lauku atbalsta dienestā bioloģiskās lauksaimniecības shēmas dalībnieku sarakstu.

